Kjell Aukrust

Kjell Aukrust (1920–2002) var en norsk forfatter, karikaturtegner og illustratør.

Kjell Aukrust var en av landets mest folkekjære fortellere og humorister med et allsidig forfatterskap, illustrert med egne tegninger.Alf Skjeseth: Kjell Aukrust 100 år - Bygdeoriginal i særklasse - Klassekampen 21. mars 2020

Aukrust døde julaften 2002. Han ble begravet på statens bekostning, med bisettelse fra Nordstrand kirke med kongen og kulturministeren tilstede.  

 Liv og arbeid 
Kjell Aukrust vokste opp på Storsteigen Landbruksskole i Alvdal i Østerdalen, hvor faren var bestyrer. Faren var rektor og Bondeparti-politikeren Lars Olsen Aukrust. Oppveksten i Alvdal ble senere inspirasjon for mye av hans senere virke. Minner og episoder fra hans oppvekst skrev han om til bokserien Alvdalstrilogien.

Kjell var også bror av Odd Aukrust og nevø av Olav Aukrust. En annen onkel var Paal Aukrust, ordfører i Lom. Paal Aukrust var under krigen ordfører for Nasjonal Samling i Lom. Lars O. Aukrust var begeistret for Quisling og støttet Nasjonal Samling og frontkjemperne under krigen. Kjell Aukrust slet hele livet med minnet om familiens NS-sympatier. 

Som 16-åring ble han tatt opp ved Kunst- og håndverksskolen i Oslo, hvor han fikk sin utdanning. Han debuterte på Høstutstillingen i 1940.

Under andre verdenskrig flyttet han hjem til Alvdal og reiste mye rundt i traktene og malte. Etter krigen arbeidet han i en periode som avistegner i Vårt Land og ble snart etablert som en særpreget yrkestegner. 

På Mannskapsavisas førsteside 7. juni 1946 ønsket redaktør Odd Hjorth Sørensen Kjell Aukrust velkommen til tre måneders verneplikt. På grunn av en kneskade ble Aukrust vurdert til arbeidsdyktig B og han ble satt til å tegne i Mannskapsavisa. De tre månedene ble til nesten 50 års tjeneste i Mannskapsavisa (Forsvarets Forum). – «Mitt eneste faste arbeid», ifølge Aukrust. I avisa tegnet Aukrust i begynnelsen vitsetegninger, men i 1951 skapte og tegnet han tegneserien n' Albert. Stripeserien var et fast innslag i stort sett hvert nummer av Mannskapsavisa fra oktober 1951 til januar 1969. Figuren er opphavet til Albertprisen, leiravisenes årlige «Oscar»-tildeling. 

Aukrust er kjent for sine Flåklypa-historier og Flåklypa-tegninger. De kjente figurene fra Flåklypa ble alle «født» i Mannskapsavisa i en spalte Aukrust kalte «Våre Duster». Spalten «Våre Duster» («VD») eller, Organ for Landsforbundet av Våre Duster, dukket første gang opp i Mannskapsavisas januarutgave i 1954. Denne spalten gikk regelmessig i Mannskapsavisa til 1963. Som forfatter debuterte han i 1958 med boken Simen, som tok for seg episoder fra barndommen hans i Alvdal. 

Første «utgivelse» av den fiktive avisen Flåklypa Tidende sto i Mannskapsavisa den 6. februar 1967 (nr. 3). Flåklypa Tidende er en direkte «fortsettelse» av avisspalten «Våre Duster», som ble avsluttet i februar 1963.   

Navnet Flåklypa er hentet fra stedet Flåklypa ved gården Flå i Bøverdalen, 8 kilometer oppstrøms fra Fossbergom (Lom sentrum) i Ottadalen i Innlandet fylke. Flåklypa er en trang passasje i Bøverdalen og i elva. Det var vanlig å kjøre høylass på elveisen og det hendte at høylass ble sittende fast mellom to store steiner i elva, derav navnet Flåklypa. Figurene i Aukrusts univers er spredt over hele landet med konsentrasjon i dalene på Østlandet blant annet i Valdres og Gudbrandsdalen.

Filmen Flåklypa Grand Prix er den største suksessen i norsk filmhistorie og ble oversatt til mange språk. Stykket Krokryggen hadde premiere på Det norske teatret i Oslo 28. februar 1998. 

I 1998 ble tegnefilmen Solan, Ludvig og Gurin med reverompa satt opp på kinoene over hele landet. I 2004 ble tegneseriejuleheftet Gurin med reverompa utgitt. Heftet ble tegnet av Svein Samuelsen. De senere juleheftene (fra 2005) har fått navnet Aukrust's jul.

Aukrust opptrådte i NRKs Nitimen som figuren Edmund Bakken og utviklet sammen med Kjell Syversen mange beretninger om reiser med en Harley-Davidson med sidevogn og andre kjøretøy i inn- og utland, blant annet til de andalusiske sletter.

Aukrust er blant annet representert i Nasjonalgalleriet og Museet for Samtidskunst. Huset Aukrust (tidligere Aukrustsenteret) i Alvdal er i sin helhet viet kunstnerens livsverk.

Aukrust giftet seg i 1947 med Kari Holter (1922–2020).

I 1996 ble Aukrustsenteret åpnet i Alvdal. Senteret var tegnet av arkitekt Sverre Fehn og ble offisielt åpnet av kong Harald 23. mai 1996. Aukrustsenteret byttet i 2019 navn til Huset Aukrust.

Ved 100-årsdagen for hans fødsel i 2020 ble Aukrust hedret med et frimerke med sitt portrett, tegnet av Egil Nyhus. Aukrusts tegninger hadde tidligere vært brukt på julefrimerker: to med Ludvig i 1988, og to nye i 2013: Solan Gundersen og «Nabonissen» fra Gurin med reverompa.

 Bøker 
 1958: Simen (fortellinger)
 1960: Folk og fe (humor)
 1960: Bror min (fortellinger)
 1961: Muskedunder og sirupsnipper (skuespill) – dramatisert som Dobbelsats og freske fraspark (1962)
 1962: Flåklypa (humor)
 1964: Bonden (fortellinger)
 1966: Je og 'n Solan (humor)
 1968: RelsaFus 
 1970: Flåklypa Tidende (humor)
 1973: Hilsen Solan og Nystumoen (humor)
 1975: Flåklypa Tidende 5.årg. (humor)
 1976: Flåklypa grand prix – med Ivo Caprino 
 1977: Muntre streker (tegninger) – med Audun Hetland, Pedro og Fredrik Stabel 
 1977: Ludvig (humor)
 1979: Slipp ham inn! (erindringer)
 1980: Humor og poesi i strek (tegninger)
 1980: Tre små venner 1980 – samlet utgave av Je og'n Solan; Hilsen Solan og Nystumoen; Ludvig
 1981: Vår humor II (fortellinger)
 1981/1982: Hallstein (humor)
 1983: Guttene på broen (humor)
 1986: Reodor Felgen/Flåklypa Tidende nr.8 (humor)
 1988: Lykkelig er den ... (humor)
 1989: Reodor Felgens og min egen loggbok (intervju/humor)
 1990: I lys av månen (utvalgte historier og hvordan de ble til)
 1991: Gurin med reverompa (roman)
 1992: Emanúel Desperados (humor)
 1994: Takk for en dag (dagbok)
 1994: Med Melvin til OL (humor)
 1995: En liten og en små (erindringer)
 1996: Krokryggen (humor)
 1997: Hallstein Bronskimlet d.a.y. (humor)
 1999: Ludvigs jul (fortellinger)
 2000: Solans fest 
 2001: Aukrusts beste 

 Filmer 
Følgende filmer er laget med utgangspunkt i Aukrusts fortellinger eller inspirert av hans univers:
 1963: Freske fraspark
 1975: Flåklypa Grand Prix (animasjon)
 1998: Solan, Ludvig og Gurin med reverompa (animasjon)
 2013: Solan og Ludvig – Jul i Flåklypa (animasjon)
 2015: Solan og Ludvig – Herfra til Flåklypa (animasjon)
 2018: Månelyst i Flåklypa (animasjon)
 2025: Flåklypa – fra Paris til pyramidene

 Litteratur 


 Finn Jor: Kjell Aukrust med pensel, Pantagruel, 2001
 Kjell Aukrusts verden – utvalg og presentasjon ved Anders Heger. Cappelen Damm 2020 ISBN 978-82-02-66355-1
 <ref>[https://www.nrk.no/kultur/anmeldelse_-_kjell-aukrust.-en-biografi_-av-sigmund-lovasen-1.15220395 Knut Hoem:  Alt annet enn traust om Kjell Aukrust] - nrk.no 30. oktober 2020</ref>Alf Skjeseth: Krutt og nerver - Klassekampen 31. oktober 2020
 Kari Mari Jonsmoen, Stig Andersen og Gunnar Strøm (2020). Skarpt blikk, lyst sinn, kvass penn : Kunstneren Kjell Aukrust. ABM-media ISBN 978-82-93298-17-5

 Heder 

 1988 – Ridder av 1. klasse av St. Olavs orden, tildelt for "særpreget kunstnerisk virksomhet"
1991 – Billedbokprisen, utdelt av kulturdepartementet, for Gurin med reverompa1997 – Solprisen
1999 – Brageprisens hederspris
«Hedersrosen», tildelt av AdresseavisenReferanser

 Eksterne lenker 




  Aukrustsenteret 
  Flåklypa og deromkring - artikkel i Verdens Gang om stedsopphavet til «Flåklypa»
  NRK: Lydfiler med Kjell Aukrust
  Kjell Aukrust til minne i Forsvarets Forum  Aukrust hos Stabel i Østlandets Blad''
  Digitaliserte bøker av Kjell Aukrust og om Kjell Aukrust i Nasjonalbiblioteket.


Kategori:Norske humorister
Kategori:Norske illustratører
Kategori:Norske tegneserieskapere
Kategori:Vinnere av kulturdepartementets barnebokpriser
Kategori:Vinnere av Brageprisen
Kategori:Personer fra Alvdal kommune
Kategori:Begravelser på statens bekostning
Kategori:Riddere av 1. klasse av St. Olavs Orden